避地毘陵上王慥使君
作者：貫休
朝代：唐

paragraphs: 至理至昭昭，心通即不遙。
聖威無遠近，吾道太孤標。
辛苦蘇氓俗，端貞荅盛朝。
氣高吞海岳，貧甚似漁樵。
庾亮風流澹，劉寬政事超。
清須遭貴遇，隱已被誰招。
栗塢修禪寺，仙香寄石橋。
風雷巡稼穡，魚鳥合歌謠。
視事私終殺，憂民態亦彫。
道高無不及，恩甚固難消。
大寇山難隔，孤城數合燒。
烽煙終日起，湯沐用心燋。
勇義排千陣，誅鋤擬一朝。
誓盟違日月，旌斾過寒潮。
古驛江雲入，荒宮海雨飄。
仙松添瘦碧，天驥減豐臕。
似在陳兼衛，終爲宋與姚。
已觀雲似鹿，即報首皆梟。
盡願迴清鏡，重希在此條。
應憐千萬戶，禱祝向唐堯。